**HØRING – ENDRINGER I TOLLFORSKRIFTEN KAPITTEL 15 (TOLLMYNDIGHETENES TILBAKEHOLD AV VARER SOM KRENKER IMMATERIALRETTIGHETER)**

**1 Hovedinnholdet i høringsnotatet**

Forslaget gir utfyllende bestemmelser til de endrede reglene i tolloven kapittel 15 om tollmyndighetenes tilbakehold av varer som krenker immaterialrettigheter.

Et forslag til lov- og forskriftsendringer ble sendt på høring av Justis- og beredskapsdepartementet 9. mai 2018 med frist 14. september 2018 (Høring om endringer i varemerkeloven (gjennomføring av nytt varemerkedirektiv og tiltredelse til Singaporetraktaten) og tolloven (tollmyndighetenes tilbakehold av varer som krenker immaterialrettigheter) mv. Forslag til lovendringer ble deretter fremmet i Prop. 43 LS (2019-2020). Lovendringene ble vedtatt av Stortinget i mai 2020, og ventes å tre i kraft 1. juli 2021. Høringsnotatet her følger opp lovendringene med forslag om tilhørende forskriftsendringer.

**1.1 Hovedinnholdet i lovendringene**

Endringene i tolloven kapittel 15 tar sikte på å bringe det norske regelverket mer på linje med reglene i EU, jf. Europaparlamentets og Rådets forordning (EU) nr. 608/2013 om tollmyndighetenes håndheving av immaterialrettigheter. Mer konkret innebærer endringene at kompetansen som i dag ligger hos domstolene til å beslutte tilbakehold av varer etter begjæring fra rettighetshaver og utover ti virkedager, gis til tollmyndighetene ved at disse kan innvilge vedtak om bistand til rettighetshaverne med en varighet på inntil ett år. Videre innføres en forenklet fremgangsmåte for ødeleggelse av varer, som innebærer at tollmyndighetene kan sørge for ødeleggelse der rettighetshaveren er varslet og innen en viss frist, normalt ti virkedager, har samtykket og bekreftet at varene anses å utgjøre inngrep i en immaterialrettighet. Samtidig må varemottakeren være varslet og ikke ha motsatt seg at varene destrueres innen samme frist. Dette innebærer at det ikke lenger vil være et krav om dom eller uttrykkelig samtykke fra varemottakeren for at varene kan destrueres.

For småforsendelser innføres en særlig forenklet fremgangsmåte for ødeleggelse av varer, der det vil være tilstrekkelig at rettighetshaveren på forhånd har bedt tollmyndighetene sørge for ødeleggelse av slike forsendelser, uten at rettighetshaveren må varsles om det aktuelle tilbakeholdet. Varemottakeren må imidlertid varsles, og destruksjon kan skje der mottakeren ikke motsetter seg ødeleggelse av forsendelsen innen en viss frist. Samtidig skal tollmyndighetene kunne holde tilbake varer der bare avsenderen som har sendt varen til Norge, handler i næring, hvis varen ellers utgjør et inngrep i en immaterialrettighet. Dette vil bringe norsk rett på linje med det som gjelder i EU-landene etter EU-domstolens dom i sak C-98/13 Rolex. Endelig skal også varer i transitt kunne holdes tilbake av tollmyndighetene hvis varene utgjør varemerkeforfalskninger, med mindre varemottakeren i destinasjonslandet motsetter seg ødeleggelse. I så fall må rettighetshaveren gå til sak for domstolene for å få avgjort om det foreligger et varemerkeinngrep i destinasjonslandet. Endringen vil bringe norsk regelverk på linje med det som vil gjelde i EU etter artikkel 10 nr. 4 i nytt varemerkedirektiv (direktiv (EU) 2015/2436).

**1.2 Hovedinnholdet i forskriftsforslaget**

Forslaget til nye forskriftsbestemmelser inneholder detaljerte regler og presiseringer til lovbestemmelsene om søknad til tollmyndighetene, endring av vedtak om bistand og forlengelse av slikt vedtak, forenklet søknad om bistand, forenklet fremgangsmåte for ødeleggelse av varer og en definisjon av begrepet «småforsendelser». Forslaget til forskriftsendringer er noe endret sammenlignet med forslaget i høringsnotatet 9. mai 2018 punkt 18.2.2.

Forenklet prosedyre for destruksjon av småforsendelser er en del av de endrede reglene i tolloven kapittel 15 som regulerer tollmyndighetenes tilbakehold av varer som krenker immaterialrettigheter. Forslaget i dette høringsnotatet innebærer endringer sammenlignet med tidligere forslag til endringer i tollforskriften som fremmet i høringen i 2018, blant annet ved at det foreslås en annen grense for definisjonen av hva som utgjør en «småforsendelse». Det vises til høringsnotatet side 153 og merknadene til forslaget til tollforskriften ny § 15-5-1, samt Prop. 43 LS (2019-2020) punkt 20.4 på side 122 der det ble lagt til grunn at grensen burde legges på samme nivå som i EU. I forordning nr. 608/2013 artikkel 2 nr. 19 defineres småforsendelse som en forsendelse med færre enn tre enheter eller en bruttovekt på mindre enn to kilo.

Siden forordning 608/2013 trådte i kraft har flere EU-land erfart at det har en tendens til å komme sendinger som ligger like over dagens grense. Det har derfor vært diskutert i EU om grensen bør heves.

Det er videre slik at internetthandel og antall småforsendelser har økt kraftig siden EUs forordning trådte i kraft.

Tolletaten mener derfor at det er fornuftig å sette grensen for hva som skal regnes for småforsendelser noe høyere enn hva grensen er i EU.

Tolletaten mener videre at en grense for småforsendelser på fem eller færre enheter eller en bruttovekt på mindre enn tre kilo vil være mer i tråd med utviklingen i internasjonal handel og styrke innsatsen mot varer som krenker immaterialrettigheter og som blir importert i småforsendelser. Grensen foreslås derfor satt til en forsendelse som inneholder fem eller færre enheter eller veier mindre enn tre kilo.

**2 Økonomiske og administrative konsekvenser**

Det foreslås å øke grensen for småforsendelser, noe som vil medføre at flere forsendelser vil kunne omfattes av den forenklede prosedyren for destruksjon av slike forsendelser. Dette vil potensielt være mer effektivt for rettighetshavere og gi noe forenkling for tollmyndighetene.

Utover dette legges til grunn at forslaget ikke vil ha noen økonomiske og administrative konsekvenser utover de som er beskrevet i Prop. 43 LS (2019-2020) punkt 21.

**3 Merknader til de enkelte bestemmelsene**

*Til § 15-1-1*

Tolloven ny § 15-1 vil inneholde bestemmelser om at rettighetshaveren kan søke tollmyndighetene om bistand til å holde tilbake varer som utgjør inngrep i immaterialrettigheter.

Etter tollforskriften § 15-1-1 første ledd skal søknad om bistand fra tollmyndighetene leveres elektronisk til tollmyndighetene på nærmere fastsatt måte. Ordningen vil basere seg på en videreutvikling av meldingssystemet som Tolletaten bruker i dag.

Mens tolloven § 15-1 annet ledd regulerer hvilke opplysninger en søknad *skal* inneholde, så angir forskriftsbestemmelsens annet ledd bokstav a til j andre opplysninger som søknaden også skal inneholde *i den utstrekning de er kjent for søkeren*. Dette er opplysninger som vil gjøre tollmyndighetene bedre i stand til å gjenkjenne varer som utgjør inngrep.

*Til § 15-2-2*

Tolloven § 15-2 vil blant annet ha regler om endring av vedtak om bistand og forlengelse av slikt vedtak.

I tollforskriften § 15-2-2 første ledd tas inn en bestemmelse om at en søknad om tilføyelse av nye immaterialrettigheter i et vedtak om bistand må inneholde opplysningene som nevnt i tolloven § 15-2 tredje ledd. Tolloven § 15-2 tredje ledd viser til opplysningene nevnt i § 15-1 annet ledd bokstav c til e som gjelder dokumentasjon for immaterialrettigheter søknaden gjelder, opplysninger som gjør det mulig å identifisere autentiske varer og i den utstrekning det er kjent for søkeren, opplysninger som gjør det mulig å identifisere varer som utgjør inngrep.

I tillegg skal søknaden inneholde opplysningene nevnt i forskriften § 15-1-1 andre ledd for nye rettigheter i den utstrekning dette er relevant og opplysningene er kjent for søkeren.

I annet ledd tas inn en bestemmelse om at søknad om *forlengelse* av vedtak om bistand etter tolloven § 15-2 fjerde ledd skal opplyse om eventuelle endringer eller suppleringer av opplysningene nevnt i tolloven § 15-1 andre ledd og forskriften § 15-1-1 andre ledd.

*Til § 15-5-1*

Tolloven § 15-5 fjerde ledd vil regulere en rettighetshavers adgang til å levere en forenklet søknad om bistand i tilfeller hvor tollmyndighetene tilbakeholder varer og varsler rettighetshaver *før* vedtak om midlertidig forføyning.

I tollforskriften § 15-5-1 første ledd tas det inn en bestemmelse om at en forenklet søknad om bistand i tillegg til opplysningene nevnt i tolloven § 15-5 fjerde ledd skal inneholde opplysningene nevnt i forskriften § 15-1-1 andre ledd bokstav a og i, i den utstrekning opplysningene er kjent for søkeren. Bokstav a gjelder inngrepenes karakter og typiske trekk ved varer som utgjør inngrep, mens bokstav i gjelder de tekniske forskjellene mellom autentiske varer og varer som utgjør inngrep. Dette for at tollmyndighetene enklere skal kunne vurdere om varene oppfyller lovens vilkår for tilbakehold.

I annet ledd tas inn en bestemmelse om at § 15-1-1 første ledd gjelder tilsvarende.

*Til § 15-7-1*

Tolloven § 15-7 vil regulere en forenklet fremgangsmåte for ødeleggelse av varer som utgjør inngrep, etter at varen er holdt tilbake på grunnlag av vedtak om bistand fra tollmyndighetene.

I tollforskriften § 15-7-1 første ledd tas det inn en bestemmelse varsel til mottakeren etter tolloven § 15-4 annet ledd (varsel etter vedtak om bistand eller midlertidig forføyning) eller § 15-5 tredje ledd (varsle før vedtak eller midlertidig forføyning) skal inneholde informasjon om at varen er tilbakeholdt, årsaken til dette og at varen kan ødelegges.

Annet ledd viser til mottakerens frist på ti virkedager til å uttale seg i saken. Annet ledd gir også detaljerte regler for når fristen anses som avbrutt.

Tredje ledd slår fast at varen kan ødelegges hvis mottakeren ikke uttaler seg innen fristen på ti virkedager i annet ledd.

I fjerde ledd tas det inn en bestemmelse om at tollmyndighetene skal varsle rettighetshaveren om at vilkårene for ødeleggelse ikke er oppfylt hvis mottakeren uttaler seg i saken innen fristen nevnt i andre ledd. Varselet skal opplyse om at rettighetshaveren må reise sak innen ti virkedager for å unngå at varene frigis. Fristen er tre dager hvis det gjelder lett bedervelige varer.

*Til § 15-8-1*

Tolloven § 15-8 innfører en forenklet fremgangsmåte for ødeleggelse av småforsendelser.

I tollforskriften § 15-8-1 første ledd inntas det en definisjon av begrepet småforsendelser. Som småforsendelse regnes sendinger med fem eller færre enheter *eller* som veier mindre enn tre kilo. Det vil si at en sending som for eksempel inneholder fire enheter som til sammen veier 15 kilo regnes som en småforsendelse. Det samme gjelder en sending som for eksempel veier to kilo og inneholder åtte enheter.

Bakgrunnen for forslaget er erfaringer fra EU og utviklingen i handelen generelt som tilsier at grensen for hva som skal anses som småforsendelser bør settes noe høyere enn grensen er i EUs regler i dag. Grensen i EU er i dag tre eller færre enheter eller en bruttovekt på mindre enn to kilo, jf. forordning 608/2013 artikkel 2 nr. 19

Annet ledd gir forskriftens § 15-7-1 om forenklet fremgangsmåte for ødeleggelse av varer tilsvarende anvendelse.

**4 Utkast til endringer i tollforskriften**

I forskrift 17. desember 2008 nr. 1502 til lov om toll og vareførsel gjøres følgende endringer:

**Forskrift om endringer i forskrift 17. desember 2008 nr. 1502 om toll og vareførsel**

Fastsatt av Tolldirektoratet xx.xx.xxxx med hjemmel i tolloven § 15-1 andre ledd andre punktum, § 15-1 fjerde ledd, § 15-2 femte ledd, § 15-5 fjerde ledd andre punktum, § 15-7 femte ledd og § 15-8 fjerde ledd.

I

I forskrift 17. desember 2008 nr. 1502 om toll og vareførsel gjøres følgende endringer:

Nytt kapittel 15 med §§ 15-1-1, 15-2-2, 15-5-1, 15-7-1 og 15-8-1 skal lyde:

Kapittel 15 Tilbakehold av varer som krenker immaterialrettigheter

§ 15-1-1. *Søknad om bistand*

1. Søknad om bistand fra tollmyndighetene etter tolloven § 15-1 skal leveres elektronisk til Tolletaten på fastsatt måte.
2. I tillegg til opplysningene nevnt i tolloven § 15-1 andre ledd, skal søknaden inneholde opplysninger om følgende forhold i den utstrekning de er kjent for søkeren:
3. inngrepenes karakter og typiske trekk ved varer som utgjør inngrep
4. tekniske data om de autentiske varene, for eksempel bilder og merking
5. de autentiske varenes verdi eksklusive avgifter
6. stedet hvor varer som utgjør inngrep befinner seg eller varenes bestemmelsessted
7. forventet ankomst- eller avsendelsesdato for varer som utgjør inngrep
8. transportmiddel som benyttes
9. identiteten til avsenderen, mottakeren eller transportøren
10. produksjonsland og de benyttede transportveier
11. de tekniske forskjeller mellom autentiske varer og varer som utgjør inngrep
12. autoriserte distributører for autentiske varer.

§ 15-2-2. *Søknad om endring eller forlengelse*

1. I tillegg til opplysningene nevnt i tolloven § 15-2 tredje ledd, skal søknad om tilføyelse av nye immaterialrettigheter i vedtaket om bistand inneholde opplysningene nevnt i forskriften § 15-1-1 andre ledd for nye rettigheter i den utstrekning dette er relevant og opplysningene er kjent for søkeren.
2. Søknad om forlengelse av vedtak om bistand etter tolloven § 15-2 fjerde ledd skal opplyse om eventuelle endringer eller suppleringer av opplysningene nevnt i tolloven § 15-1 andre ledd og forskriften § 15-1-1 andre ledd.
3. § 15-1-1 første ledd gjelder tilsvarende.

§ 15-5-1. *Forenklet søknad om bistand*

(1) Forenklet søknad om bistand etter tolloven § 15-5 fjerde ledd skal i tillegg til opplysningene nevnt i tolloven § 15-5 fjerde ledd inneholde opplysningene nevnt i forskriften § 15-1-1 andre ledd bokstav a og i, i den utstrekning opplysningene er kjent for søkeren.

(2) § 15-1-1 første ledd gjelder tilsvarende.

§ 15-7-1. *Forenklet fremgangsmåte for ødeleggelse av varer*

1. Varsel fra tollmyndighetene til mottakeren etter tolloven § 15-4 andre ledd eller § 15-5 tredje ledd skal inneholde informasjon om at varen er tilbakeholdt, årsaken til dette og at varen kan ødelegges.
2. Mottakeren kan innen ti virkedager etter at varsel er sendt uttale seg i saken. Har tollmyndighetene oppgitt en elektronisk adresse for mottak av tilbakemeldinger, er tilsvaret rettidig fremsatt dersom det er kommet frem til denne adressen innen fristens utløp. Sendes tilsvaret med postoperatør, er det nok at tilsvaret før utløpet av fristen er avgitt til postoperatøren som skal sørge for å få svaret frem til tollmyndighetene.
3. Hvis mottakeren ikke uttaler seg innen fristen nevnt i andre ledd, kan varen ødelegges.
4. Hvis mottakeren uttaler seg i saken innen fristen nevnt i andre ledd og motsetter seg ødeleggelse av varene, skal tollmyndighetene varsle rettighetshaveren om at vilkårene for ødeleggelse ikke er oppfylt og om at rettighetshaveren må reise rettssak innen ti virkedager for å unngå at varene frigis, eventuelt tre virkedager hvis det gjelder lett bedervelige varer. Mottakeren skal også underrettes om dette.

§ 15-8-1. *Småforsendelser*

(1) Som småforsendelse etter tolloven § 15-8 fjerde ledd regnes post- eller kurérforsendelse som inneholder fem eller færre enheter eller har en bruttovekt på mindre enn tre kilo.

(2) § 15-7-1 gjelder tilsvarende for småforsendelser.

II

1. Forskriften gjelder fra 1. juni 2021.
2. Forskriften gjelder bare der innførsel eller utførsel av varer finner sted etter at forskriften har trådt i kraft.